Antlia

Antlia (; saking basa Yunani Kuno ἀντλία) inggih punika salah satunggaling rasi lintang ingkang lemah lan mapan wonten ing belahan langit sisih kidul. Antlia gadhah teges "pompa" lan kanthi spesifik nggambaraken satunggaling pomba banyu. Rasi lintang Antlia inggih dipundamel ing abad kaping wolulas lan Antlia inggih kalebet rasi lintang ingkang lemah. Antlia dipunkiteri déning rasi lintang Hydra (ula laut), Pyxis (kompas), vela (jala) lan Centaurus (pemburu). Grup rasi lintang punika inggih mapan wonten ing langit kidul lan badhé katingal ing pungkasaning musin adhem lan ing salebeting mangsa semi. NGC 2997, inggih punika salah satunggaling galaksi spiral lan galaksi Antlia Dwarf mapan wonten ing sakiteripun rasi lintang Antlia.

Sajarah 
Antlia inggih dipundamel sepisanan ing taun 1756 déning astronom Prancis, inggih punika Abbé Nicolas Louis de Lacaille, tiyang ingkang damel sekawan welas rasi lintang ingkang wonten ing langit kidul kanggé ngisi sapérangan laladan ingkang lemah.
Rasi lintang Antlia gadhah nama asli Antlia pneumatica lan dipunsebat "Machine Pneumatique" ing basa Prancis. Rasi lintang Antlia inggih sampun kalebet wonten ing 88 rasi lintang modhern ingkang dipuntemtokaken deining International Astronomical Union.

Lintang-lintang 
Rasi lintang Antlia gadhah dhérah ingkang ambanipun kirang langkung 239 drajat persegi lan ngewrat satunggal lintang ingkang dipunmangertosi minangka planit-planit. Rasi lintang punika saged dipuntingali ing garis lintang antawisipun +45° lan-90° lan badhé katingal ingkang saé piyambak manawi dipuntingali ing jam 9 dalu ing salebeting sasi April.
Antlia gadhah sekawan lintang ingkang paling wigati, lan boten wonten saking sekawan lintang kasebat ingkang gadhah magnitudo langkung ageng saking 3,5.

Déné lintang-lintang ingkang wonten ing rasi lintang punika ing antawisipun inggih kados makaten:
 α Antliae inggih punika lintang ingkang padhang piyambak wonten ing rasi lintang Antlia ingkang gadhah magnitudo 4,25. Lintang punika kalebet lintang tipe M ingkang gadhah cahyaraksasa oranye ingkang tebihipun mapan wonten ing jarak 366 taun cahya saking bumi.
 δ Antliae inggih punika tipe lintang rangkep kalih warna biru ingkang tebihipun 481 taun cahya. Komponèn ingkang paling pokok gadhah magnitudi 5,6 déné komponèn pokok nomer kalih gadhah magnitudo 9,6.
 Theta Antliae inggih punika satunggaling lintang binar ingkang kasusun saking lintang pethak tipe A lan ngewrat cahya raksasa padhang tipe F, ingkang tebihipun kirang langkung 384 taun cahya saking bumi.
 Epsilon Antliae lan iota Antliae inggih punika lintang ingkang gadhah tipe cahya raksasa oranye tipe K ingkang tebihipun kirang langkung 106 taun cahya saking bumi.
 ζ Antliae inggih punika tipe lintang rangkep kalih ingkang amba lan tebihipun kirang langkung 373 taun cahya. Komponèn paling baku ingkang nyusun lintang punika gadhah magnitudo 5,8, mila lintang punika ugi gadhah lintang rangkep kalih kanthi gadhah magnitudo ingkang pokok 6,2 lan ingkang nomer kalih gadhah magnitudo 7,0.

Rasi lintang Antlia inggih taksih kalebet wonten ing kulawarga rasi lintang Lacaille sesarengan kaliyan rasi lintang Norma, Circinus, Telescopium, Microscopium, Sculptor, Fornax, Caelum, Horologium, Octans, Mensa, Reticulum lan Pictor. Déné rasi lintang sanèsipun ingkang mapan wonten ing sak kiteripun rasi lintang Antlia inggih punika rasi lintang Hydra, Pyxis, Vela lan Centaurus.

Cathetan suku 

 
 
 
 
 

Rasi lintang